Det kostede den 23-årige Karmus Lund Sippola 40 dages ubetinget fængsel, fordi han den 1. maj i år affyrede et enkelt skud med en vandkanon mod statsminister Helle Thorning, da hun besøgte Tangkrogen i Aarhus.

Se det i klippet over artiklen

Byretten i Aarhus har for et øjeblik siden afsagt dommen. De tre dommere lagde vægt på, at den tiltalte befandt sig på kort afstand af Helle Thorning og at hun blev ramt i ansigtet.

- Vandpistolen virkede som en afskrækkende og farlig genstand under de givne omstændigheder, fastslog retspræsident Bodil Ruberg.

Sendte hende en hilsen

- Jeg syntes, at det var meget sjovt at sende en hilsen til hende fra Aarhus, forklarede den 23-årige under retsmødet.

Derfor pumpede han vandkanonen op og sendte en stråle mod statsministeren, da hun omgivet af betjente og livvagter blev ført tilbage til sin bil efter den tumultagtige 1. maj tale.

- Det var en pludselig indskydelse. Jeg så det bare som en sjov happening og handlede impulsivt, lød det fra ungersvenden, som bar ring i næsen og ørenringe.

Meget høflig i retten

Den 23-årige havde et vandglas stående foran sig under retsmødet. Glasset forblev dog urørt under sagens gang - og den unge mand svarede høfligt og beredvilligt på alle spørgsmål.

- Der var et stort modsætningsforhold mellem Helle Thorning og publikum under hendes tale i Tangkrogen. Jeg syntes, at hun førte sig frem, og det blev jeg lidt provokeret af. Hun kom til Aarhus og troede, at hun var mere end andre, sagde den tiltalte.

Som en dryppende tagrende

Karmus Lund Sippola forklarede også, at han han anså vand som noget helt uskyldigt.

- Hun fik ikke mere vand på sig, end hvad der drypper fra en tagrende i regnvejr, mente den 23-årige.

En af de livvagter, som skulle passe på Helle Thorning under besøget i Aarhus, forklarede dog, at han umiddelbart frygtede, at der var tale om noget mere alvorligt end et angreb med en vandkanon.

- Statsministeren blev meget overrasket og meget bange, lød det fra sikkerhedsvagten.

Der er tale om vold

Anklager Anne-Mette Wiese krævede den tiltalte sendt bag tremmer i to til tre måneder, fordi der var tale om skærpende omstændigheder.

- Der er efter min opfattelse tale om en overtrædelse af Straffelovens paragraf 119, der taler om vold eller trusler om vold mod en person, der handler i offentlig tjeneste, fastslog anklageren.

Forsvarer Mette Grith Stage mente, at der alene var tale om en overtrædelse af ordensbekendtgørelsen, hvilket burde udløse en bøde på 1.000 kroner.

Var ikke i offentlig tjeneste

- Jeg mener slet ikke, at Helle Thorning var i Aarhus i egenskab af at være statsminister. Hun var der som formand for Socialdemokraterne. Det var 1. maj og fagbevægelsens kampdag.

Derfor handlede hun ikke i offentlig tjeneste. Desuden blev hun ramt af så små mængder vand, at man ikke kan betegne det som vold, lød det fra Mette Grith Stage.

Den dømte har udbedt sig betænkningstid med hensyn til at anke dommen.

Ekstra Bladet opdaterer senere sagen med TV-interview med den 23-årige gerningsmand.